
Crocna este un vechi sat românesc din Ţinutul Gurahonţului, sat atestat documentar în anul 1561, dar probabil cu mult mai vechi având în vedere descoperirile arheologice din ţinut, începând cu perioada paleoliticului târziu şi începutul evului mediu românesc.

Condiţii fizico-geografice favorabile, prin îmbinarea unei zone de deal  cu terenuri agricole, a unei zone de luncă, cât şi terenuri forestiere au permis aşezarea unei populaţii permanente în această zonă, permiţând în acelaşi timp şi evoluţia ei pozitivă.

Informaţiile privind evoluţia demografică începând cu secolul al XVIII-lea şi continuând apoi în secolul XIX, XX şi XXI pe teritoriul actual al Ţinutului Gurahonţului s-au îmbunătăţit continuu datorită cercetărilor întreprinse de istoricii din judeţul Arad în special pentru secolul al XVIII-lea în special a profesorului Kovacs Geza care a făcut o amplă cercetare atât în ţară cât şi în străinătate. 

Populaţia satului Crocna a fost de-a lungul timpului o populaţie permanent de etnie românească, doar într-un număr foarte mic apar din când în când ţigani veniţi din alte sate în căutare de lucru. 

Primele conscripţii dinaintea Revoluţiei de la 1848 sunt cele din 1715 şi 1720, când satul Crocna este compus din cele două Crocne, Crocna de Sus şi Crocna de Jos. Aceste conscripţii ne dau primele informaţii despre populaţie deşi conscripţiile au fost întocmite mai mult în scop fiscal.

În 1715 cele două Crocne aveau în total 17 familii ori cinci membri în medie adică 85 de locuitori
. Probabil că datele nu sunt reale comparativ cu evoluţia populaţiei în continuare. Având în vedere aşezarea satului în mai multe cătune probabil că cea mai mare parte a locuitorilor s-au sustras de la înregistrarea din evidenţele fiscale. Date despre populaţie mai apar apoi 1720, 1742, 1745, 1746, 1771, 1772. 

La începutul  secolului al XIX-lea cele două Crocne împreună cu cătunele Măruşteşti, Ciobeşti, Lupşeşti, Dăscăleşti, Negreşti şi altele,
 care nu apar menţionate se unifică formând un singur sat. 

În secolul al XIX-lea datele despre populaţie apr tot mai mult. Primele date le avem din 1828.
 

	Satul
	Nr. case
	Romano-catolici
	Greco-catolici
	AHC
	TOTAL

	Krockna
	197
	6
	661
	-
	667


În această statistică sunt cuprinse persoanele între 18-60 de ani. Tot din această statistică rezultă că majoritatea populaţiei era ortodoxă, deci românească. 

Înaintea revoluţiei de la 1848 mai avem date de la 1839,
 când Crocna avea o populaţie de 533 de locuitori.

Nu putem explica scăderea numărului locuitorilor, întru-cât nici un document istoric nu vorbeşte despre anumite evenimente, lupte, boli pentru această perioadă respectiv din 1828 până 1839. 

Cu toate acestea putem vorbi de o populaţie stabilă bine organizată, dovada este faptul că în 1839 apare primul sigiliu al satului Crocna. Acest sigiliu prezintă o terasă, o biserică, având pridvorul deschis privirilor din faţă cu două turle laterale.

Revoluţia românească din 1848-1849 din părţile Aradului va cuprinde şi satul Crocna. Satul va face parte în timpul revoluţiei din noua Prefectură înfiinţată de revoluţionarii români, Prefectura Zarandului condusă de marele revoluţionar Ioan Buteanu, revoluţionar care şi-a găsit sfârşitul pe malul Crişului Alb la Iosăşel, astăzi satul făcând parte din localitatea Gurahonţ. În satul Crocna revoluţia va îmbrăca forme legate de proprietatea pământului, respectiv de sarcinile iobăgeşti care le aveau locuitorii. Majoritatea ţăranilor fiind români, ei se aflau în raporturi antagonice cu stăpânul moşiei care era maghiar. Conscripţia de la 1828 menţionează în Crocna de Sus 304 persoane între 18-60 de ani dintre care 163 erau iobagi, 31 de jeleri cu casă, pământ 111 şi ½ iugăre arabile. 513 iugăre de fâneaţă, iar ca zestre de animale erau 106 boi, 111 juninci, doi cai, 43 de porci.
  Urbariile existente încă din timpul Mariei Tereza nu erau aplicate ceea ce duce la nemulţumiri.

Iobagii din Crocna apar adeseori în documente ca nemulţumiţi de arendaşii locului care adeseori nu le recunoşteau muncile făcute pentru urbariu. Apar o serie de plângeri adresate scaunului domenial din Sebiş.

Nu avem date concrete despre implicarea crocnanilor în luptele din timpul revoluţiei de la 1848-1849, dar urmele revoluţiei vor fi resimţite şi la Crocna. Faptul că locuitorii satului Crocna nu sunt implicaţi direct la revoluţie este şi recensământul populaţiei din anul 1857 când în Crocna sunt recenzaţi 1039 de locuitori.
 

Începând cu acest an populaţia este în continuă creştere menţinându-se în jur de o mie de locuitori:

· 1869 – 1066 locuitori;

· 1880 – 850 locuitori;

· 1890 – 940 locuitori;

· 1900 – 945 locuitori.

Dacă în perioada imediată Revoluţiei de la 1848, populaţia nu se diminuează, după 1870 are loc o mare epidemie de holeră care duce la scăderea populaţiei.
 

Populaţia satului în general este destul de echilibrată, dovadă fiind recensământul din anul 1910 când sunt recenzaţi 1010 locuitori, numărul bărbaţilor fiind egală cu cel al femeilor. Creşterea populaţiei se reflectă în sporul natural, familiile având în general mai mulţi copii.

Se pot desprinde din acestea următoarele concluzii:

· Populaţia este aproape în totalitate românească;

· Populaţia este în cea mai mare parte de religie ortodoxă; 

· Populaţia a fost în general stabilă;

· Populaţia nu a participat direct la lupte au fost nenumăroase plângeri împotriva proprietarului de pământ şi a arendaşului.

